8)

Korvataan 24 artikla seuraavasti: ”24 artikla 1. Otetaan käyttöön yhteisön rahoitustoimenpide niiden kustannusten korvaamiseksi, joita jäsenvaltioille aiheutuu liitteessä olevassa luettelossa mainittujen eläintautien ja zoonoosien kansallisten hävittämis-, torjunta- ja seurantaohjelmien, jäljempänä ’ohjelmat’, rahoittamisesta. Liitteessä olevaa luetteloa voidaan muuttaa 41 artiklassa tarkoitetun menettelyn mukaisesti etenkin sellaisten eläintautien puhjetessa, jotka voivat olla vaaraksi eläinten terveydelle ja välillisesti kansanterveydelle, tai uuden epidemiologisen tai tieteellisen näytön perusteella. 2. Jäsenvaltioiden on esitettävä komissiolle viimeistään kunkin vuoden huhtikuun 30 päivänä seuraavan vuoden aikana alkavat, vuoden kestävät tai monivuotiset ohjelmat, joita varten ne toivovat saavansa yhteisön rahoitusta. Huhtikuun 30 päivän jälkeen esitetyille ohjelmille ei voida myöntää rahoitusta seuraavana vuonna. Jäsenvaltioiden esittämien ohjelmien on sisällettävä ainakin seuraavat tiedot: a) kuvaus taudin epidemiologisesta tilanteesta ennen ohjelman alkamispäivää; b) sen maantieteellisen ja hallinnollisen alueen kuvaus ja rajojen määrittely, jolla ohjelmaa sovelletaan; c) ohjelman todennäköinen kesto, toteutettavat toimenpiteet sekä ohjelman päättymispäivään mennessä saavutettava tavoite; d) erittely ohjelman arvioiduista kustannuksista sekä ohjelmalta odotettavista hyödyistä; Yksityiskohtaiset vaatimukset, mukaan lukien ne, joita edellytetään, kun osallistuvia jäsenvaltioita on enemmän kuin yksi, hyväksytään 41 artiklassa säädetyn menettelyn mukaisesti. Kussakin jäsenvaltion esittämässä monivuotisessa ohjelmassa on annettava tässä kohdassa tarkoitettujen vaatimusten mukaiset tiedot ohjelman kestoajan kunkin vuoden osalta. 3. Komissio voi kehottaa jäsenvaltiota esittämään monivuotista ohjelmaa tai pidentämään yhdeksi vuodeksi esitetyn ohjelman kestoa silloin, kun monivuotisella ohjelmalla katsotaan parannettavan tietyn taudin hävittämis-, torjunta- ja seurantatoimien tehokkuutta, erityisesti kun on kyse eläinten terveydelle ja välillisesti kansanterveydelle mahdollisesti aiheutuvista vaaroista. Komissio voi yhdessä kyseisten jäsenvaltioiden kanssa sovittaa yhteen alueellisia ohjelmia, joihin osallistuu enemmän kuin yksi jäsenvaltio. 4. Komissio arvioi jäsenvaltioiden esittämät ohjelmat sekä eläinlääkintää että rahoitusta koskevasta näkökulmasta. Jäsenvaltioiden on toimitettava komissiolle asiaa koskevat lisätiedot, joita tämä pitää tarpeellisina arvioidakseen ohjelmaa. Ohjelmien tietojenkokoamisvaihe päättyy kunkin vuoden syyskuun 15 päivänä. 5. Viimeistään kunkin vuoden marraskuun 30 päivänä hyväksytään 42 artiklassa säädettyä menettelyä noudattaen: a) ohjelmat, jotka on tarvittaessa muutettu 4 kohdassa tarkoitetun arvioinnin huomioon ottamiseksi; b) yhteisön rahoitusosuuden taso; c) yhteisön rahoitusosuuden enimmäismäärä; d) mahdolliset edellytykset yhteisön rahoitusosuuden myöntämiselle. Ohjelmat hyväksytään enintään kuudeksi vuodeksi. 6. Muutokset ohjelmiin hyväksytään 42 artiklassa tarkoitettua menettelyä noudattaen. 7. Jäsenvaltioiden on toimitettava komissiolle seuraavat kertomukset kunkin hyväksytyn ohjelman osalta: a) tekniset ja rahoitusta koskevat välikertomukset; b) viimeistään kunkin vuoden huhtikuun 30 päivänä yksityiskohtainen tekninen vuosikertomus, johon sisältyy saavutettujen tulosten arviointi ja yksityiskohtainen selvitys edellisen vuoden aikana aiheutuneista kustannuksista. 8. Jäsenvaltioiden jostain tietystä ohjelmasta edellisenä vuonna suorittamia menoja koskevat maksupyynnöt on esitettävä komissiolle viimeistään 30 päivänä huhtikuuta. Jos maksupyynnöt myöhästyvät, yhteisön rahoitusosuutta vähennetään kyseisen vuoden kesäkuun 1 päivänä 25 prosentilla, elokuun 1 päivänä 50 prosentilla, syyskuun 1 päivänä 75 prosentilla ja lokakuun 1 päivänä 100 prosentilla. Komissio päättää yhteisön maksuosuudesta viimeistään kunkin vuoden lokakuun 30 päivänä ottaen huomioon jäsenvaltioiden 7 kohdan mukaisesti toimittamat tekniset ja rahoitusta koskevat kertomukset. 9. Komission asiantuntijat voivat suorittaa yhteistyössä toimivaltaisen viranomaisen kanssa tarkastuksia paikan päällä silloin, kun on tarpeen varmistaa tämän päätöksen yhdenmukainen soveltaminen rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (6) 45 artiklan mukaisesti. Tällaisia tarkastuksia suorittaessaan komission asiantuntijoiden apuna voi olla 41 artiklassa tarkoitettua menettelyä noudattaen perustettu asiantuntijaryhmä. 10. Yksityiskohtaiset säännöt tämän artiklan soveltamisesta annetaan 41 artiklassa tarkoitetun menettelyn mukaisesti. 11. Jäsenvaltiot voivat jakaa asetuksen (EY) N:o 1198/2006 (7) 17 artiklan mukaisesti laadituissa toimintaohjelmissa varoja liitteessä tarkoitettujen vesiviljelyeläinten tautien hävittämiseen. Varat jaetaan tässä artiklassa säädetyn menettelyn mukaisesti seuraavin mukautuksin: a) tuen osuus on asetuksessa (EY) N:o 1198/2006 säädetyn mukainen; b) tämän artiklan 8 kohtaa ei sovelleta. Hävittäminen on suoritettava vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta 24 päivänä lokakuuta 2006 annetun neuvoston direktiivin 2006/88/EY (8) 38 artiklan 1 kohdan mukaisesti tai kyseisen direktiivin 44 artiklan 2 kohdan mukaisesti laaditun, hyväksytyn ja toteutetun hävittämisohjelman mukaisesti.